mteb/NusaParagraphTopicClassification huggingface dataset:
Kabanyakan urang akan malakuan iko kalau sedang stress. Apolai nan padusi bantuak ambo, ambo kalau alah maraso stres pikiran ko. Solusinyo memang Nonton, entah itu nonton apo se yang penting nonton. Biasonyo ambo caliak dulu rekomendasian dari urang lain. Kareno manuruik ambo supayo tau ancak atau indak ancak film nan awak nio tonton tu. Kareno berdasarkan dek panalitian, kalau urang manonton film dapek mailangan stres dek kareno katiko manonton tu , awak malapehan hormon stres dan manggantinyo jo hormon endorphin. Ambo picayo kalau banyak urang nan samo bantuak ambo kalau nio nonton harus mancaliak rekomendasian talabiah dulu supayo indak manyesa ditangah.
Abdullah bin Abu Quhafah atau yang acok labiah dikenal dengan Abu Bakar Ash-Shiddiq adolah salah satu urang nan permato kali masuak islam. Abu Bakar ko terkenal lo dengan sahabat tadakek nabi Muhammad S.A.W dan khilafah pertamo dan di bai'at pas nabi Muhammad S.A.W maningga dunia. Selain itu, Abu Bakar adolah mertua dari nabi Muhammad S.A. W setelah nabi manikahin anaknyo yaitu Aisyah. Abu Bakar berhasil mengislamkan banyak urang. Beloau tamasuak urang nan ikuik Parang Badar (624 M/2 H) dan Parang Uhud (625 M/3 H). Abu bakar ko adolah sahabat nabi nan paliang setia taliek saat mandampingi Muhammad hijrah ka Madinah dan kapatuahannyo dalam manarimo keputusan Muhammad dalam Perjanjian Hudaibiyah.
Satiok umat muslim yang berakal diwajibkan untuak manunaikan sholat limo waktu, yaitu sholat yang dilakukan pado waktu tatantu sabanyak limo kali sahari. Sholat lima waktu itu adolah Subuh, Dzhuhur, Ashar, Magrib dan Isya. Sholat Subuh diawali katiko fajar muncul dan berakhir saat mataohari terbit, dikarajoan sabanyak 2 rakaat. Sholat Zuhur dimulai katiko matahari tagalincia ka arah barat dan berakhir katiko masuak waktu Ashar, dikarajoan sabanyak 4 rakaat. Sholat Ashar dimulai sasudah zuhur dan berakhir sesaat matohari tabanam, dikarajoan sabanyak 4 rakaat. Selanjutnyo Sholat Magrib diawali sesaat waktu patang tibo sasudah matohari tabanam dan berakhir sabalum waktu Isya dimulai, dikarajoan sabanyak 3 rakaat. Terakhir Sholat Isya diawali setelah waktu magrib yang ditandoi dek hilangnyo cahayo merah di langit, dan berakhir katiko fajar tibo, dikarajoan sabanyak 4 rakaat.
Mungkin bagi  sabagian masyarakat manyiapkan uang dana darurat iko indak cukuik penting karano mereka maraso alum mampu untuak manyisihkan pendapekannyo atau mereka mamiliki tabungan lain nan dapek dijadikan antisipasi katiko ado musibah.  banyak faktor nan manyebabkan sabagian masyarakat itu indak manyiapkan dana darurat takah kurangnyo pengetahuan tentang manajemen keuangan,  kebutuhan nan sangek gadang sahinggo indak ado nan dapek disisihkan,  atau karano indak ingin manyisihkan uang dalam arti lain labiah mamilih untuak konsumsi dibanding investasi ataupun manyiapkan dana darurat.  padahal fungsi dari dana darurat iko sangek banyak karano dapek manahan sasaurang katiko inyo mangalami kajadian nan indak diinginkan takah sakit,  PHK dan lain sabagainyo.  jo mampertimbangkan banyaknyo manfaat nan bisa di dapek,  manyiapkan dana darurat marupokan salah satu tindakan nan dapek dilakukan untuak mangantisipasi musibah atau kajadian nan indak diinginkan.
Mambaco doa sabalum lalok alah manjadi kebiasoan ambo. Kareno memang sadari ketek alah diajaan dek amak ambo. Sabalum kalalok untuak mambaco doa talabiah dahulu. Salah satu keutamoan katiko awak mambaco doa sabalum lalok supayo tahindar dari gangguan jin dan setan. Mangko dari itu kalian kasadonyo untuak mambiasoan lai sabalum lalok mambaco doa. Marilah awak tingkaik an kabiasoan elok ko, sabalum ka lalok ingek lah untuak mambaco doa. Jan langsuang lalok se apolai dalam keadaan kumuah. Dengan mambaco doa sabalum lalok, urang badoa kapado Allah SWT untuak salalu malindungi dan manjago sampai fajar tibo atau wakatu awak baru tajago dari lalok.
Kalau makan di restoran pasti porsinyo saketek. Babeda kok awak makan nasi gorengnyo Solaria. Nasi goreng Solaria ko terkenal jo nasi goreng nan porsinyo mode porsi rumahan. Banyak dantentunyo lamak. Nasi goreng ko banyak variasinyo. Salah satunyo nasi goreng seafood. Kok dicaliak dari tampilan pertamo salain porsinyo nan banyak warnanyo ndak sarupo jo nasi goreng padang nan biaso awak makan. Warnanyo condong ka kuniang dan agak pucek. Tapi kok lah di suok an ka muluik tenyato bumbu-bumbunyo taraso. Kayak nyo dimasak jo bumbu-bumbu cino. Wanginyo pun ado kayak wangi minyak wijen. Nasi goreng ko dikecek an kariang ndak basah ndak. Pas. Isian seafoodnyo pun lengkap. Ado udang, cumi, bakso, dan talua. Cocok bana menu ko dimasuak an ka salah satu menu favorit ambo di Solaria.
Dampak positif panggunoan smartphone adolah nan partamo sabagai alat komunikas. Alah banyak nan tau rasonyo fungsi utamo ponsel adolah alat komunikasi. Babagai komunikasi nan disadiokan dek ponsel mulai  suaro, pasan, sampai nan kini acok dipakai babantuak video call. Langsuang di waktu nan samo bisa bakomunikasi tanpa adonyo halangan dan sajauh apopun tampek barado. Nan kaduo adolah mangambangkan hobi. Informasi nan disadiokan di internet nan dapek diakses malalui ponsel bisa manjadi wadah nan rancak untuak mangambangkan hobi. Hobi masaka, otomotif, kesenian, olahraaga dan lain sabagainyo bisa diakses hanyo dalam satu alat, ponsel. Mancari komunitas nan dapek mangambangkan kagiatan sosial, maagiah bantuan dan mandapek an babagai berita takini di saluruah dunia.
Kalau jadwal wak sadang padek dan ndak punyo waktu banyak untuak masak, slow cooker bisa jadi panyalamaik. Alaik satu ko bisa mambantu proses masak dari awal sampai alkhir, jadi ndak paralu wak tunggu taruih makanan wak sampai matang. Mamasak jo slow cooker ko ado manfaiknyo lo. Nan patamo, raso masakan bisa laniah marato dan manyerap. Kalau wak masak dagiang di slow cooker, dagiang akan jadi labiah lambuik dan empuk. Salain itu kalau masak manggunoan alaik ko wak ndak butuh banyak perkakas, cukuik slow cooker itu se, jadi ndak paralu latiah-latiah mancuci piriang satalah masak. Slow cooker ko yo bana bisa mahemaik wakatu. Untuak urang sibuak cuboalah mamasak pakai slow cooker ko.
Satiok daerah di Indonesia mampunyoi budayo dan adaik masiang-masiang dengan karekteristik jo kepercayoan masing-masing. Kalau di Sulawesi Utara ado yang namonyo upacaro adaik Mekiwuwa. Upacaro adaik mekiwuwa dilakuan untuak maungkapkan raso syukur atas pemeliharoan sapanjang tahun kepado tuhan yang maha esa. Upacaraik adaik ko dilakuan oleh masyarakat dari suku Minahasa, Manado, Sulawesi Utara. Sabagai urang yang baadaik istiadak tantu awak harus menghargoi dan menghormati budayo awak bak itu juo untuak daerah lain. Sabagai bantuak penghormatan dan penghargoan awak terhadap budayo yang alah turun tamurun. Budayo nusantara yang unik mambuek bangsa Indonesia dikenal juo jo negara-negara lain sabagai nagara yang kayo akan budayo jo tradisi.
Kalau tadi mangecek an masin cuci tabaru yang ciek tabuang. Kini banyak juo masin cuci tabaru yang masin cuci duo tabung. Masin cuci duo tabung ko bantuak namonyo se duo tabuang bararti inyo balatak basabalahan, nan ciek untuak mancuci jo ciek tabuang lai untuak mangariangan. Kalau punyo ambo masin cuci duo tabuang nyo baukuran panjang 75-90 cm, lebar nyo 53 cm, dan tinggi 102 cm, kapasitasnyo 10 sampai 15 kg, ado duo tabuang. Kalau mamakai masin cuci duo tabuang ko, awak harus malakua pencucian di ciek tabuang dan kalau alah salasai awak kaluan untuak mamindahkan ka ciek tabuang nan bisa mangariangkan.
aia tajun lubuak bulan mampunyoi katinggian 50 meter kadalam kolam alami nan babantuak sabik dibawahnyo. dan banyak urang tapikek karano ado gua tasambunyi nan ado di bawahnyo. dan urang lokal maagiah namonyo yaitu "aia hilang". lokasi aia tajun ko ado di koto alam, kanagarian simpang kapuak, kabupatan limo puluah koto. untuak kasinan, awak paralu paralu berkendara 4 sampai 5 jam dari kota payokumbuah. dari sinan awak masih paralu di tampuah satu satangah jam lai ka simpang kapuak dan jalannyo pun buruak dan cukuik terjal, jadi kalau nio kasinan disaranan untuak manggunoan motor dan motornyo pun disarankan pulo mamakai motor khusus offroad.
Ciri-ciri dan karakteristik wirausaho sabagai barikuik. Partamo salalu bapikia positif. Bapikia poitif adolah sautu hal nan pantiang jikok dunsanak nio mamulai wirausaho. Tarutamo katiko nio mangambiak kaputusan dalam sabuah bisnis. Kaduo, barani. Barani disiko maksudnyo adolah mamiliki kabaranian untuak mangambiak kaputusan sarato manghadapi babagai risiko. Risiko akan salalu ado dalam satiok kaputusan nan ka diambik. salain itu pulo barani mamikul tangguangjawab atas apopun nan tajadi di dalam bisnis. Katigo barorientasi pado maso dapan. Manjadi saurang wirausahoan mako artinyo salalu mampu bapikia untuak situasi nan akan tibo. Misalnyo, mancari paluang untuak manciptakan bisnis nan labiah suskes di maso nan akn datang. Sasurang nan visioner atau salalu barorientasi pado maso dapan, akan manjadikan kakurangan dan kasalahan di maso lalu sabagai pambalajaran, dan indak talalu maingek-ingek kakurangan dan kagagalan tasabuik.
Kalau dipikia-pikia manyasa. Manga ambo tawarkan lo diri ka tante ambo nan alah gaek untuak maajaannyo bamain laptop. Ancak ambo karajoan se tugasnyo sampai salasai. Alah jaleh utaknyo ndak manalok masih ambo pasoan juo lai. Payah bana manangkok jo apo nan ambo aja an. Dima latak huruf-huruf nan ado di laptop se ndak abeh dek nyo do. Apo lai nan lain. Awalnyo ambo kiro talampau kancang bana ambo ma ajaan, pas ambo cubo lambek-lambek samo juo hasilnyo. Intinyo kalau emang alah gaek tu ndak bisa disamoan daya tangkok utaknyo jo awak nan mudo-mudo. Salah ambo juo nan sok-sok nio ma ajaan.
Riski dari dulu ndak suko jo nan namonyo sayua. Sayua nan diolah bantuak gado-gado pun inyo ndak suko. Padohal gado-gado ko makanan nan umum dijua dan sehat pulo. Gado-gado biasonyo baisi kantang, sayur kangkung, kubis, selada, dan kacang panjang nan alah diabuih. Sayur-sayuran itu kamudian disiram jo kuah kacang. Raso gado-gado dominan raso sayua jo kuah kacang nan manih. Dek itu lah Riski kurang suko jo gado-gado. Raso gado-gado nan takah itu lah nan agak mambuek Riski libak dan jadi ndak suko jo makanan tu. Jadi walaupun alah diagiah protein bantuak talua atau tahu, tapi tatap se nan sayua nyo ndak disantuah samo sakali.
Liburan sakola lah tibo. Rafa diajak urang gaeknyo untuak liburan naiak kapal pesiar. Liburan ko spesial karno Rafa alah ka naiak ka SMP, dek itu urang gaeknyo maagiah hadiah kalulusan SD nyo jo naiak kapal pesiar. Iko patamo kali Rafa naiak kapal pesiar. Kapalnyo gadang bana, labiah gadang dibandiang kapal penumpang lainnyo. Waktu masuak ka dalam kapal kironyo laweh dan banyak fasilitasnyo. Rafa nampak ado kolam ranang, restoran, spa, dan kamar-kamar. Kamar-kamarnyo pun bantuak kamar di hotel. Yo bana taraso mewah dan langkok fasilitasnyo. Kapal pesiar nan Rafa naiak ko manuju ka Singapur, jadi beko inyo dan keluarganyo turun di sinan.
Akan labiah ancak untuak mampalajari tafsir Al Quran kalau awak alah bisa mambaco Al Quran. Baraja tafsir Al Quran berarti mampalajari tajamahan dan penjelasan ayat-ayat Al Quran. Dengan mampalajari tafsir Al Quran dengan labiah baik. Manfaaik nan bisa wak dapekan dari mampalajari tafsir Al Quran nan patamo akan mambantu kito mamahami makna dari ayat-ayat Al Quran secara labiah mandalam. Mampalajari tafsir Al Quran akan mambantu wak untuak mampraktekan ajaran-ajaran Al Quran dalam kahidupan sahari-hari. Salain itu, ndak jarang awak punyo pertanyaan nan muncul dari pikiran tentang ajaran-ajaran dalam agamo wak. Dengan baraja tafsir wak bisa manjawek pertanyaan-pertanyaan wak. Oleh karano itu, marilah mulai mampalajari Al Quran dengan serius.
Kapitiang, binatang lauik tasabuik alah biaso wak danga untuak dikonsumsi, tapi apokah kawan-kawan pernah mandanga anak kapitiang? Nan sadang viral kini atau biaso disabuik Baby Crab. Olahan makanan ketek nan barasal dari anak-anak atau bayi-bayi kapitiang ko sadang viral di zaman kini. Olahannyo mudah ditamuan di makanan tapi jalan. Jajanan anak kapitiang ko sangaik disukoi karano bisa dimakan basamo jo cangkangnyo sakalian sahinggo manambah raso nan ranyah, babeda jo kapitiang gadang nan cangkangnyo alah kareh. Walaupun ukurannyo labiah ketek pado kapitiang gadang, gizi nan takanduang di dalamnyo tetap samo. Anak kapitiang bisa diolah jo caro digoreng, ditumih, ataupun diaabuih. Nikmat bana dimakan basamo saus atau cocolan nan rasonyo baaneka ragam.
Wakatu ambo duduak-duduak ngopi basamo senior di malam hari tu kami mangecek an kahidupan. Hal nan kami kecek an ado juo tentang manyiapkan dana daruraik. Ambo juo baru tau kalau menyiapkan dana daruraik tu penting juo. Dana daruraik adolah dana yang dipasiapkan katiko keadaan daruraik. Misalnyo ko kecek senior ambo untuak manyiapkan sagalo hal yang basifaik indak diduga atau daruraik lah. Bantuak takanai musibah, bangkrut, kanai sakik atau lain halnyo yang sawaktu-waktu di takuik an tajadi. Beko kareno awak alah ado manyalek an pitih untuak dana daruraik, pitih itu bisa awak pakai. Untuang-untuang kalau indak tajadi apo-apo, cuman indak ado salahnyo awak manyiapkan dana daruraik ko.
Baliak liak ka carito kawan ambo nan suko mangecek an urang tadi. Katiko inyo mangecek an kawan ambo nan ciek lai tu. Ambo baleh juo ka inyo mode ko, "indak masalah do ambo se cuman punyo kipeh angin dirumah". Mamakai Kipeh angin indak kalah eksis juo, apolai banyak model kipeh angin yang ancak-ancak. Kareno manuruik ambo lamak juo mamakai kipeh angin kareno sabananyo fungsinyo samo se mangurangi raso pengap dan mambuek awak indak ke angek an. Walapun memang ado kalabiahan jo kakurangannyo yang mambedaan jo Ac. Kalabiahan nyo kalau awak pakai kipeh angin indak banyak mamakan listrik jadi labiah himaik dan harago kipeh angin tu labiah tajangkau.
Ambo nio babagi pengalaman ka kalian sadonyo tarutamo bagi kalian nan suko baolahraga. Dulu ambo pernah jadi kontingen lari untuak mawakili fakultas di turnamen tagadang di kampus. Pas alah hampia garis finish tali sapatu nan ambo gunoan tibo-tibo talapeh sahinggo kaki ambo nan sabalah lai ndak sangajo mainjak tali sapatu nan talapeh sahinggo musibah tu ndak bisa di ilak an. Badan ambo tahampeh ka aspal karano tajatuah. Padohal garis finish alah nampak. Manuruik ambo, iko tajadi karano ambo kurang persiapan sabalum batandiang. Ambo ndak mancek hal-hal sapele nan acok dilupokan yaitu mampa arek ikek tali sapatu sahinggo tajadi lah peristiwa ko.
Untuak awak nan nio mambantuak badan kini indak paralu bayia maha-maha. Karano ado banyak janih olahraga nan bisa di karajoan di rumah dan punyo banyak manfaat untuak mambantuak tubuah. Salah cieknyo adolah sit-up. Olahraga sit-up adolah olahraga nan banyak di lakuan dek urang-urang. Karano sit-up ko sangek mudah di karajoan, indak lamo, dan indak butuah tampek khusus sarato nan paliang pantiang sit-up indak paralu manggunoan alek. Jadi sit-up di kaajoan jo posisi lalok manilantang, posisi kaki di takuak dan tangan di latak di balakang kapalo. Salanjuiknyo awak dorong badan awak untuak jago sampai ka posisi duduak tanpa maubah posisi tangan jo kaki, kamudian baliak ka posisi lalok lik. Lakuan hal iko barulang kali. Olahraga ciek ko sangek baguno untuak malatiah otot paruik sarato mangetekan paruik kaano nyo bisa mambaka lamak di paruik. Karano itulah sit-up banyak di karajoan dek padusi-padusi nan nio manguruihan paruik.
Hotel nan batujuan untuak manawarkan sabagai tampek istirahat sabanta atau samantaro. Tampek nan biaso urang pakai katiko jauah dari rumah sahinggo manyewa ruangan nan lengkap jo tampek lalok sabagai media untuak istirahat. Namun buktinyo masih ado masyarakat nan baranggapam buruak katiko urang pai kahotel talabiah katikok di malam hari. Pamikiran masyarakat iko diakibatan maraknyo aktivitas-aktivitas malenceng nan tajadi katiko sasaurang kahotel. Hal iko mambuek banyak tampek penginapan manjadi punyo penilaian buruak. Padahal sasuai jo tujuan hotel dibuek yaitu manyadioan tampek istirahat. Sabananyo tagantuang jo pribadi masiang-masiang nan manjadi pangunjuang hotel. Pamahaman tentang pambarian panilaian buruak ka tampek penginapan manjadi hal nan sabaiknyo diketahui dek masyarakat. Jan sampai dek gara-gara ado kasus perselingkuhan nan tarungkap di hotel mambuek penilaian ka hotel tu manjadi buruak. Baliak ka tujuan adonyo hotel yaitu manawari tampek istirahat.
Saladari adolah bumbu dapua nan sangaik bapangaruah taadok raso masakan nan bakuah. Tampaknyo urang-urang suko manambahan saladari supayo raso makanan jadi labiah nikmat. Bahkan ado nan mamintak tambahan saladari karano sangaik manyukoinyo. Saladari sabagai palangkok makanan bisa wak tamui contohyo di bakso, sup, soto, atau bahkan di mie abuih sakalipun. Tapi indak bagi den. Den sangaik indak suko samo saladari. Karano manuruik den rasonyo aneh, agak raso rumpuik hehe. Jadi den punyo kabiasoan kalau mamasan makanan bakuah, den mintak ka urang nan manjua untuak ndak mamasuakan saladarinyo, atau kalau lah talanjua dimasuakan, den akan manyisiahan nyo katapi piriang supayo indak tamakan.
Kalian nan binguang harus mahabihkan waktu akhia pakan kalian dengan kagiatan apo, ayo kito manonton partandingan sepakbola Liga 1 antaro persis solo malawan persikabo. Partandingan iko sangaik sero karano marupokan partandingan antaro duo tim nan mampunyoi suporter nan cukuik fanatik. Salain itu, kaduo tim kini sadang bajuang untuak posisi nan labiah tinggi lagi di klasemen. Hal iko tantunyo mambuek partandiangan manjadi samakan manarik untuak disaksikan. Kaduo tim pun sadang barado di fase nan kurang mulus. Persikabo alun parnah manang di 5 partandingan terakhir. Sadang persis solo baru sajo di partandingan sabalunnyo. Tantunyo kaduo tim akan barusaho untuak maraiah kamanangan di partandingan ko. Hal nan jaleh akan mambuek partandingan samakin manarik untuak ditonton.
Indak jarang katiko awak manjalankan bisnis, ado jo hambatan nan tajadi. Jatuah bangun nyo sabuah bisnis alah manjadi hal yang lumrah di dunio bisnis. Untuak itu juo awak harus bisa manghadok i nyo. Misal jo caro tingkek an skill, mastery level marupokan hal dasar yang wajib diketahui oleh pabisnis. Apobilo awak mamiliki mastery level yang kuek, awak bisa mangontrol karyawan dan sistem management lainnyo. Maningkek an skill ko sabagai barikuik caronyo, patamo balatiah disipilin, kaduo tingkek an kamampuan komunikasi awak, katigo awak harus mangenal urang-urang yang karajo di kantua, siap tu basikap positif dan berani maambiak resiko dalam inisiatif yang awak buek.
Kalau bacarito jo urang dulu pasti sabalum lalok biasonyo mandanga radio. Agak langang se suasana hati pasti larinyo ka radio. Pokoknyo radio ko sagalo-galonyo. Tanpa radio hiduik saraso hampa. Babeda jo kini, pandanga radio makin kamari makin bakurang. Mandanga radio tu cuma dalam oto se supayo ndak langang bana salamo perjalanan. Tapi manuruik ambo ndak suatu hal nan aneh. Manusia ko kan emang makhluk visual. Jadi nyo labiah suko mancaliak dari pado mandanga. Kalau dulu labiah banyak urang nan sanang mandanga radio karano emang itu lo hiburan nan ado pas zaman itu. Kalau dulu alah ado TV atau hp mungkin babeda lo caritonyo.
Waktu liburan ka Jepang salain pai ka tampek-tampek wisata nyo, ambo pai mncuboan makanan khas Jepang pulo. Mancubo makan sushi jo mie ramen tu alah biaso, tapi waktu itu ambo mancubo makanan Jepng nan namonyo ochazuke. Ochasuke ko salah satu makanan khas Jepang nan terdiri dari nasi nan diagiah topping ikan, sayuran, atau talua, dan disiram jo aia angek atau teh nan dicampua jo kecap asin dan bumbu lainnyo. Unik bana kan kuahnyo paksi ai teh. Rasonyo pun unik ado raso teh nyo tapi ndk bantuak raso teh nan wak minum biasonyo. Ochazuke ko dimakan angek-angek jadi satalah makan ko taraso lamak di paruik. Bagi ambo mancubo ochazuke ko adolah pengalaman nan mangesankan salamo liburan di Jepang.
Paliang acok manjadi masalah dalam hubungan pertemanan. Katiko awak indak bisa pai dalam suatu perkumpulan misalnyo. Kareno memang ado urusan yang labiah penting, sahinggo indak bisa kumpua basamo. Kadang ado juo nan kawan yang manjadian iko masalah dan mamparpanjang masalah iko. Padohal manuruik ambo satiok urang itu punyo kasibuk an masiang-masiang, apolai katiko inyo alah baranjak gadang. Kalau kawan nan elok indak akan mamparmasalahkan hal sapele, misalnyo kawan talaik datang atau bahkan indak bisa datang katiko awak maajak kumpua. Misalnyo urang yang suko mamparmasalahkan hal yang saharusnyo indak paralu di buek masalah. Kareno awak ado alasan, kecuali kalau memang indak nio pai.
Tekwan adolah salah satu oleh-oleh nan marupokan hasil modifikasi dari pempek palembang. Asal nyo pun samo-samo dari Palembang. Beda tekwan jo pempek ko adolah di kuahnyo. Kuah pempek pakai cuko dan saka sedangkan kuah tekwan ko pakai kuah bening kaldu. Tekwan ko punyo tekstur nan labiah lunak dibandiangkan jo pempek. Mungkin karano pengolahannyo nan babeda. Pemmpek digoreng sedangkan tekwan ko diabuih. Memang  kalau dicaliak-caliak tekwan ko mirip jo bakso cuma agak labiah karitiang se bantuak adonannyo. Tapi kok dari sagi raso manuruik ambo labiah lamak raso tekwan daripado bakso. Mungkin dek teksturnyo nan lembut dan karano ambo labiah suko ikan daripado dagiang.
Libur sikola tahun patang ambo pulang ka kampuang. Di kampuang keluarga ambo mampunyoi ladang dan parak. Akhianyo salamo liburan ambo mahabihkan waktu jo batanam buah dan sayua. Buah nan ambo tanam di kampuang adolah buah cokelat, dalemo, dan kuini. Biasonyo ambo batanam kuini pado hari senin. Samantaro batanam cokelat pado hari rabu, dan batanam dalemo pado hari kamih. Kamudian ambo batanam sayua pado hari salasa dan hari jumaik. Sayua nan ambo tanam pado hari salasa adolah lado merah, sadangkan sayua nan ambo tanam pado hari jumaik adolah sayua lobak. Di akhia liburan, akhianyo ado ciek buah nan berhasil ambo panen. Buah nan berhasil ambo panen itu adolah buah kuini.
Ado menu nan disadioan jo Marugame Udon. Tantu menu andalan mereka ko adolah udon. Tapi ado babagai caro untuak manikmati udon tu, contohnyo udon jo kuah biaso (shoyu atau kecap asin khas Japang), udon jo kuah kental (kari), udon goreng (indak bakuah), jo udon jo kuah dingin. Menu dasar Marugame adolah Niku Udon. Mnu ko mawakili apo nan harus di kspktasian dari samangkuak udon khas Japang. Udon disajikan jo sup kakedashi nan tabuek dari katsuobushi (ikan cakalang nan diawetkan sudah tu diirih tipih), konbu (rumpuik lauik), jo shoyu (kecap asin Japang). Ditambah jo topping dagiang api sukiyaki impor nan ampuak jo caia di muluik.
Stress adolah reaksi urang bagian alami dan pantiang dalam iduik, tapi kalau alah bakalabian dan terlalu lamo dapek marusak mental jo kesehatan. Pantiang nyo stress dapek mambantu urang untuak jadi labiah waspada dan antisipasi katiko dibutuahkan. Urang yang stress barek mampunyoi takanan emosi yang tinggi dan ndak dapek mengontrol dirinyo surang, samacam cari-cari masalah ataupun nuduah urang lain. stress diakibatkan adonyo tekanan nan muncul katiko urang ndak dapek memenuhi kebutuhan atau keinginannyo. Tekanan pun bisa barasal dari lua dan dalam, atau dari lingkungan jo dari diri urang tu surang. akibat stress pun bamacam, contohnyo se tekanan darah tinggi, gampang untuak berang, susah mambuek keputusan, ndak salero makan, bahkan dapek manyababkan kecelakaan. Jadi kalau alah maraso stress capek tangani supayo ndak makin parah.
Fruit Sando pasti indak asiang lai taranga di talingo wak. Iyo, caro lain dalam manikmati buah-buahan iko nampak manarik. Bantuaknyo nan sarupo sandwich mambuek makanan iko jadi camilan favorit nan bisa di baok kamano pun dan dimakan bilo sajo. Fruit Sando marupokan sandwich ala Jepang nan tabuek dari roti amba, buah-buahan, dan whipped cream. Raso fruit sando segar dan creamy. Segarnyo barasal dari buah-buahan, dan creamy dari adonan whipped cream. Dulu di kota den hanyo ciek toko nan marangkap toko minuman, nan manggaleh fruit sando ko, sadangkan kini ampia tiok sabanta den mancaliak di media sosial banyak kawan-kawan den di instagram nan manjadikan mato pancarian tambahan, mungkin karano makanan iko sadang viral dan bahan nan mudah ditamui jo caro mambueknyo pun cukuik mudah untuak diikuiki.